ครม. รับข้อเสนอ เบรกโครงการเมืองต้นแบบ “จะนะ” มอบ “ป้อม” นั่งหัวโต๊ะ หาทางออกร่วม
ครม. รับข้อเสนอ เบรกโครงการเมืองต้นแบบ “จะนะ” มอบ “ป้อม” นั่งหัวโต๊ะ หาทางออกร่วม 
ครม. รับข้อเสนอ เบรกโครงการเมืองต้นแบบ “จะนะ” มอบ “ป้อม” นั่งหัวโต๊ะ หาทางออกร่วม
15 ธ.ค. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (15 ธ.ค.63) รับทราบผลการหารือแนวทางแก้ไขปัญหาของกลุ่มจะนะรักษ์ถิ่น ที่มารวมตัวเรียกร้องใน 2 ประเด็น โดยประเด็นแรก เสนอให้ยกเลิกมติ ครม.ที่เกี่ยวกับการดำเนินการโครงการเมืองต้นแบบอุตสาหกรรมก้าวหน้าแห่งอนาคต อ.จะนะ จ.สงขลา ทุกฉบับ และยังเสนอในรายละเอียดให้คณะกรรมการผังเมือง และกรมโยธาธิการและผังเมือง ต้องยกเลิกกระบวนการแก้ไขผังเมืองรวม จ.สงขลา พ.ศ. 2559 รวมถึงให้หน่วยงานรัฐและเอกชน เจ้าของโครงการ ภายใต้โครงการเมืองต้นแบบ ต้องไม่ดำเนินกระบวนการใดๆ ที่เกี่ยวข้องกับโครงการ
ส่วนประเด็นที่ 2 ทางกลุ่มจะนะฯ ได้เสนอให้รัฐบาลต้องจัดให้มีการประเมินผลกระทบสิ่งแวดล้อมในระดับยุทธศาสตร์ของ จ.สงขลา หรือ SEA และอยากให้มีแต่งตั้งคณะทำงานจากภาคประชาชน นักวิชาการ ที่เหมาะสม ตามที่ภาคประชาชนเสนอ เพื่อร่วมวางกรอบการศึกษาการประเมินผลกระทบสิ่งแวดล้อมในระดับยุทธศาสตร์ โดยคณะทำงานจะต้องเป็นบุคคลที่ได้รับการยอมรับจากทุกฝ่ายและต้องให้มีกระบวนการมีส่วนร่วมจากภาคประชาชนและนักวิชาการที่ประชาชนคัดเลือกมาด้วย
น.ส. รัชดา กล่าวว่า ครม.ได้รับทราบเรื่องนี้และได้มอบหมายให้คณะกรรมการแก้ไขปัญหาของขบวนการประชาชนเพื่อสังคมที่เป็นธรรมที่มีพล.อ.ประวิตร วงษ์สุวรรณ รองนายกรัฐมนตรีเป็นประธาน รับรายงานผลการหารือดังกล่าวไปพิจารณาร่วมกับหน่วยงานที่เกี่ยวข้องให้ได้แนวทางปฏิบัติที่ชัดเจนโดยด่วน และนำเสนอครม.ต่อไป